Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 349/12/4402	Levice, 2.8.2012
EEČ : 2-31-89-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona

Rozhodol: 	prokurátorka Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
pre prečin zanedbania povinnej výživy podľa § 207 odsek 1 Trestného zákona, ktorého sa dopustil tým spôsobom, že hoci mu z ustanovenia § 62  a nasl. Zákona o rodine vyplýva povinnosť vyživovať svoje dieťa, syna XXXXX, nar. 19.09.2002, trvale bytom u matky v Hronovciach a táto povinnosť mu bola uložená aj rozsudkom Okresného súdu Levice sp. zn. XXXXX zo dňa 16.06.2003 s právoplatnosťou dňa 27.08.2003 sumou vo výške 33,19 € mesačne, ktorú má uhrádzať vždy do 15. dňa toho ktorého mesiaca k rukám matky dieťaťa XXXXX, napriek tomu obvinený nemá výživné uhradené od mesiaca február 2012 až do dnešného dňa, čím za uvedené obdobie dlhuje na výživnom sumu vo výške 132,76 € /4 x 33,19 €/
pretože zanikla trestnosť činu
Odôvodnenie:
Poverený príslušník Okresného riaditeľstva PZ v  XXXXX poriadkovej polície Obvodného oddelenia PZ v Želiezovciach, uznesením č. ORP-XXXXX/ZE-LV-2012 zo dňa 25.05.2012 podľa § 199 odsek 1 Trestného poriadku  začal trestné stíhanie a zároveň  podľa § 206 odsek 1  Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona, ktorého sa dopustil na  skutkovom základe uvedenom vo výrokovej časti tohto rozhodnutia. 
Preskúmaním spisového materiálu som zistila, že obvinený si neplnil riadne výživné  na  maloletého syna XXXXX v  zmysle rozsudku Okresného súdu Levice číslo konania  XXXXX-15 zo dňa  16.06.2003, právoplatného dňa 27.08.2003, počnúc mesiacom február 2012, čo vyplýva z listinných dôkazov, výpovede oprávnenej XXXXX a doznania obvineného. 
Počas trestného konania obvinený uhradil dňa 25.05.2012 sumu vo výške 102,-€ a  dňa 25.06.2012 sumu  vo výške 70,-€, o čom boli do spisu zabezpečené fotokópie poštových peňažných poukazov, pričom  uvedené bolo potvrdené tiež oprávnenou XXXXX v jej výpovedi dňa 27.06.2012.  Následne dňa 23.07.2012 obvinený  uhradil bežné výživné za mesiac júl 2012 vo výške 35,-€, čo ústne potvrdila oprávnená a zároveň o tom predložila poštový poukaz- potvrdenie o dodaní uvedenej sumy. Obvinený tak uhradil jednak  zaostalé výživné ako aj bežné výživné za  mesiac  júl 2012 a navyše sumu 7,86 €. Ku dnešnému dňu  má uhradené výživné v  celej výške. Z obsahu spisu vyplynulo, že konanie obvineného nemalo trvalo nepriaznivé následky na vývoj maloletého dieťaťa. 
Podľa § 86 písmeno a/ Trestného zákona,  trestnosť trestného činu zaniká aj vtedy, ak ide o trestný čin  zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Nakoľko obvinený počas skráteného vyšetrovania uhradil oprávnenej Anite Magyarovej zaostalé výživné v plnom rozsahu,  dodatočne si tak splnil svoju  zákonnú povinnosť platiť výživné, čím zanikla trestnosť  jeho konania.
Podľa § 215 odsek 1 písmeno h/ Trestného poriadku, prokurátor zastaví trestné stíhanie, ak zanikla trestnosť činu.
Vzhľadom na vyššie uvedené som rozhodla v zmysle výrokovej časti tohto rozhodnutia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jana Labajová
prokurátorka